IN CINSTEA LUI A. C. CUZA 

Cuvântare rostită la Ateneul Român în ziua de ii Aprilie 1937- 


Ca vechi profesor al Universităţii din Iaşi şi, timp de 
două decenii, coleg la această instituţie al sărbătoritului de 
azi, am fost poate în măsură să văd unele lucruri care au 
scăpat altora şi să destăinuiesc cu prilejul acesta unele fapte 
pe care le ştiu mai bine decât alţii. 

In timpul când, modest diacon al specialităţii mele, am 
început să oficiez şi eu la Universitatea ieşană, am găsit 
în cuprinsul acestei şcoli superioare câteva focare de lumină, 
care stârneau interesul şi adunau ucenicii: cutare istoric 
celebru, care cutreierase în lung şi în lat câmpul istoriei na¬ 
ţionale, coborîse chiar dedesubtul lui pentru a găsi funda¬ 
mentele cunoştinţei istorice şi tocmai se pregătea să urce 
pe catedra unei mari universităţi străine, ceea ce pe atunci 
era cu totul neobişnuit; cutare avocat ilustru, cu glas de 
sirenă şi cu ţinută de semeţie aristocratică, iscusit să 
dea o formă ademenitoare chiar nestatorniciilor şi capri¬ 
ciilor sale de moment; cutare sociolog cu trecut revoluţionar, 
cu unghere obscure în sufletul său, dar cu amplitudine inte¬ 
lectuală necontestată; cutare filolog impetuos, burduf de 
ştiinţă şi ascet al investigaţiei neobosite; în sfârşit, cutare 
filosof solemn, cu lecţii studiate şi clare, ale căror perioade 
se depănau, în faţa ascultătorilor, cu perfecţia unei pianole 
mecanice... 

Oameni cari ieşeau din comun şi contribuiau fiecare la 
bunul renume al Universităţii, ultimă incintă a vieţii spi- 

rituale, într’o metropolă diminuată, faţă de vechile ei rosturi 
şi de marele ei trecut. 

In seria acelor dascăli, oricum interesanţi, d-ta, scumpe 
sărbătorit, aduceai o notă în plus. Nu-i ofereai Universităţii 
eşene numai un spor de strălucire, prin razele unei inteli¬ 
genţe vii şi fosforescente, ci îi mai procurai acestei instituţii 
ş’un alt aspect, mai preţios: o făceai să capete o persona¬ 
litate. Graţie activităţii d-tale profesorale — completată aşa 
de unitar şi prin activitatea de publicist — Universitatea 
ieşană dobândea o fizionomie mai precisă, pregătind în 
uzinele ei o doctrină, care avea să fie evanghelia viitorului 
apropiat, osebit de faptul că această instituţie continua, 
prin d-ta, vechile tradiţii ale laşului, care n’au fost contem¬ 
plaţia pură, fie dânsa oricât de nobilă şi de înaltă, ci lansarea de 
directive spirituale, pentru călăuza practică a întregului neam. 

Instruit în şcoala literară a « Junimei», care şi-a îndeplinit 
şi ea o foarte însemnată misiune, dar mai mult faţă de-o altă 
etapă a evoluţiei noastre, — unanim sărbătoritul de astăzi 
a depăşit concepţia socială junimistă, ancorând la un naţio¬ 
nalism apăsat şi intransigent, dar păstrând, din punctul de 
vedere al metodei, armele junimiste: cunoaşterea temeinică 
a faptelor şi prezentarea lor într’o logică de fier. 

Nu putem şti care va fi înfăţişarea omenirii la apogeul 
desvoltării sale, şi am putea împărtăşi mai departe speranţa 
generoasă a visătorilor că, până la sfârşit, omenirea va oferi 
priveliştea înţelegerii, înfrăţirii şi a păcii. Idealul umanitarist 
nu încetează să-şi exercite atracţia şi vraja sa creştinească. 
Dar, după cum la indivizi, lucruri potrivite la o vârstă sunt 
complet primejdioase la alta, tot asemeni la popoare, idei 
recomandabile la o etapă a desvoltării lor pot fi deadreptul 
vătămătoare la altă etapă, sau, pentru a vorbi mai precis, 
ideile umanitariste, cu limitarea egoismului naţional şi cu 
îndemnul la uitarea de sine, pot fi bine venite la popoarele 
pe deplin cristalizate, dar foarte dăunătoare la acelea în curs 
de cristalizare, susceptibile prin chiar aceasta de-a fi împie¬ 
decate în cristalizarea lor. 


a. c. CUZA 


oi 


In momentul de faţă, poporului nostru i se impune, fără 
şovăire, imperativul naţionalist, pentru a-şi închega pe deplin 
notele deosebitoare ale specificului său şi pentru a aşeza 
sigiliul lor între hotarele geografice pe care soarta ni le-a 
hărăzit. O cere deopotrivă instinctul nostru categoric, desfăcut 
de tovărăşia unei indolenţe pernicioase, precum o cer şi tratatele 
de pace care au prezidat la înfăptuirea României întregite, 
tratate care au desfiinţat babilonia poliglotă a statului austro - 
ungar , pentru a se crea expres state naţionale , iar nu pentru 
a se întreţine aceeaşi babilonie mai departe ... 

Venerabilul octogenar de astăzi are meritul suprem (vedeţi, 
d-le Cuza, epitetul de suprem vi se cuvine în multe privinţe) 
de-a fi întrevăzut de mult şi cu o implacabilă siguranţă, 
în ce loc se găseşte pe cadranul timpului, limba destinului 
nostru şi de-a fi elaborat o riguroasă doctrină naţionalistă, 
care se desfăşoară în silogisme stringente, pe care un tratat 
de geometrie i le-ar putea invidia. De sigur, caracterul in¬ 
transigent al doctrinei sale a făcut ca autorul ei — deşi a 
activat continuu în politica militantă — să nu fie utilizat 
până acuma niciodată la guvern, acolo unde se socoate în 
deobşte că mlădierea şi compromisul ar fi însuşirile esenţiale. 
Alexandru Cuza nu a cârmuit încă ţara aceasta, dar cel 
puţin constatăm, din zi în zi tot mai tare, cum partidele 
politice îi împrumută idei, chiar formaţii din acelea care 
stau pe poziţii complet heterogene şi continuă să-l conteste 
cu înverşunare. Faptul acesta e, în orice caz, semnificativ: 
el dovedeşte că a venit vremea, când convingerile lui Cuza, 
odinioară ideile unui om izolat, au devenit axiome pentru 
toată lumea cu milă de ţară şi cu răspundere faţă de neam. 
A fi văzut cel dintâi şi-a fi rostit cu îndărătnicie, aceea ce 
acuma văd şi alţii şi afirmă aproape toţi, acesta nu este 
cel mai mic merit al sărbătoritului de astăzi, pildă rară — şi 
asta nu numai la noi, ci oriunde — de clarviziune şi tenacitate. 

In ocazii ca acestea nu se subliniază numai merite, ci 
se fac şi urări. Limba mă ispiteşte să spun sprintenului şi 
agerului bătrân: Destinul care ţi-a dăruit atâtea însuşiri, 

ca în istoria neamului nostru să rămâi nemuritor, — ar putea 
să-ţi acorde şi-o graţie mai mică: să ajungi centenar. Dar 
ştiu că pentru un om ca sărbătoritul de astăzi, anii nu pre- 
ţuesc decât în funcţie de idei şi de luptă pentru ele. De 
aceea, urările mele de viaţă îndelungă se raportează la dorinţa 
ca să se bucure cât mai mult de triumful ideilor sale, care, 
atâta timp comprimate, se ridică acuma ca un val nebiruit. 
Şi aşi mai adăuga încă o legitimă urare, pentru un lucru 
ce i se cuvine: Pe lângă atâţia cari se vor îmbulzi să-i în¬ 
făptuiască ideile aevea, să aibă şi el dreptul de-a veghea 
însuşi odată şi de-a controla el singur cinstita aplicare a lor. 

